ખૂબ વ્હાલાં બાળમિત્રો, આજે મારે આપની સાથે એક સરસ મુસાફરી કરવી છે. આ સફર છે મારા બાળકોના બાળપણને યાદ કરવાની. આ યાદોને તમારા સહુની સાથે વહેંચવાની મને ખૂબ મજા આવશે. અને આશા રાખું કે તમને સહુને પણ મજા આવે. આજે, પાંચ-છ વરસના બાળકો, જે પહેલા ધોરણમાં ભણતા હશે એમને થતું હશે એ જલદી જલદી એટલા મોટા થાય કે પ્રાથમિક શાળામાંથી પાસ થઈને પાંચમા ધોરણમાં ભણવા જાય! આવું જ પાંચમા ધોરણમાં ભણતા બાળકોને થતું હશે કે મીડલ સ્કૂલના ધોરણો પૂરા કરીને એ જલદીથી હાઈસ્કૂલમાં ભણવા જાય! સાચું કહું તો આ વાત આજથી ૬૫ વરસો પહેલાં જ્યારે હું મોટી થતી હતી ભારતમાં, ત્યારે પણ સાચી હતી અને આજે મારા સંતાનોના સંતાનો અમેરિકામાં મોટાં થઈ રહ્યાં છે, ત્યારે પણ એટલી જ સાચી છે. જો કે, એવાંય કેટલાક બાળકો છે જેમને ભણીને મોટાં થઈ જવાની કોઈ જલદી નથી હોતી. આજે તમને આવા બાળકોની મારી આપવીતીની હળવી વાત કહેવી છે.